Luonnos valtioneuvoston asetukseksi rahapeliasioiden neuvottelukunnasta

Sisäministeriö pyysi lausuntoa luonnoksesta valtioneuvoston asetukseksi rahapeliasioiden neuvottelukunnasta. Asetusluonnos valmisteltiin sisäministeriössä ministeriön asettamassa lainsäädäntöhankkeessa rahapeliyhteisöjen yhdistämistä koskeneen lainsäädäntöhankkeen (SM051:00/2015) työ- ja ohjausryhmässä käytyjen keskustelujen perusteella.

Arpajaislain (1047/2001) 42 a §:n mukaan rahapeliasioiden neuvottelukunnan tehtävänä on seurata rahapelipoliittisten tavoitteiden toteutumista ja kehittämistarpeita. Annettavalla valtioneuvoston asetuksella säädettäisiin neuvottelukunnan tarkemmista tehtävistä ja kokoonpanosta. Neuvottelukunnan tehtäväkokonaisuus tukisi suomalaisen rahapelipolitiikan ja -järjestelmän tavoitteiden toteuttamista.

Asetusluonnos oli lausuntokierroksella 20.6.–11.8.2017. Lausuntoa pyydettiin valtioneuvoston kanslialta, ulkoasiainministeriöltä, oikeusministeriöltä, valtiovarainministeriöltä, opetus- ja kulttuuriministeriöltä, maa- ja metsätalousministeriöltä, liikenne- ja viestintäministeriöltä, työ- ja elinkeinoministeriöltä, sosiaali- ja terveysministeriöltä, Poliisihallitukselta, Terveyden ja hyvinvoinnin laitokselta, Suomen Keskusta r.p.:ltä, Kansallinen Kokoomus r.p.:ltä, Uusi vaihtoehto -eduskuntaryhmältä, Perussuomalaiset r.p.:ltä, Suomen Sosialidemokraattinen Puolue r.p.:ltä, Vihreä liitto r.p.:ltä, Vasemmistoliitto r.p.:ltä, Suomen ruotsalainen kansanpuolue r.p.:ltä, Suomen Kristillisdemokraatit (KD) r.p.:ltä, SOSTE Suomen sosiaali ja terveys ry:ltä, Suomen Hippos ry:ltä, Veikkauksen edunvälittäjien verkostolta sekä Veikkaus Oy:ltä.

Lausuntoja saatiin yhteensä 15 kappaletta. Ulkoasiainministeriöllä, liikenne- ja viestintäministeriöllä eikä työ- ja elinkeinoministeriöllä ollut lausuttavaa tai huomautettavaa asiassa. Oikeusministeriö, Suomen Keskusta r.p., Kansallinen Kokoomus r.p., Uusi vaihtoehto -eduskuntaryhmä, Perussuomalaiset r.p., Vihreä liitto r.p., Suomen ruotsalainen kansanpuolue r.p., Suomen Kristillisdemokraatit r.p. ja Veikkauksen edunvälittäjien verkosto eivät antaneet lausuntoa.

Yleisesti ottaen ehdotettua asetusta pidettiin lausunnoissa kannatettavana. Lausunnoissa esitettiin joitakin muutosehdotuksia ja kiinnitettiin huomioita muun muassa neuvottelukunnan ja eri ministeriöiden ja viranomaisten väliseen toimivallanjakoon, neuvottelukunnan kokoonpanoon ja työskentelymuotoihin. Seuraavassa tarkastellaan lausuntopalautteen sisältöä lausunnonantajittain.

*Valtioneuvoston kanslia* kiinnittää lausunnossaan huomiota siihen tavoitteeseen, että neuvottelukunnasta tulisi aidosti rahapelipolitiikan eri näkökulmien taustoja ja motiiveja esittelevä keskustelupaikka, jossa laaja-alaisesti ja yhteen sovittaen voidaan käydä vuoropuhelua Suomen rahapelijärjestelmän kokonaisuuden kehittämisestä. Alan toimintaympäristön nopea muutos edellyttää eri toimijoilta hyvää kokonaiskäsitystä. Valtioneuvoston kanslia pitää hyvänä, että tavoitteena on asetuksen nopea voimaansaattaminen. Neuvottelukunta voisi siten omalla työllään tukea pian alkavaa arpajaislain uudistamisen toista vaihetta.

*Valtiovarainministeriö* puoltaa ehdotusta, mutta kiinnittää huomioita siihen, että arviointitehtävän säätämisessä neuvottelunnalle on riskinä se, että neuvottelukunnan ja ministeriöiden ja virastojen keskinäiset vastuut ja tehtävät sekä näiden rahoitus saattavat käytännössä muuttua epäselviksi. Neuvottelukunnalle ei voida siirtää hoidettavaksi ja rahoitettavaksi ministeriöiden ja virastojen tehtäviä ja vastuita. Lisärahoitustarvetta neuvottelukunnan toiminnasta ei saisi aiheutua eikä siihen ole varauduttu julkisen talouden suunnitelmassa.

*Opetus- ja kulttuuriministeriö* pitää ehdotettua asetusta kokonaisuutena kannatettavana ja toteaa olevan syytä nostaa esiin luonnoksesta ilmi käyvä rahapelihaittojen ehkäisyn ja vähentämisen näkökulman painottaminen. Samoin kannatettavana on pidettävä muun muassa uutta säännöstä neuvottelukunnan jäsenille maksettavista palkkioista.

*Maa- ja metsätalousministeriö* pitää neuvottelukuntaa tarpeellisena myös jatkossa rahapelipolitiikkaan liittyvien tavoitteiden, linjausten ja kehittämistarpeiden koordinoimiseksi. Ministeriöllä ei ollut huomautettavaa asetusehdotuksen johdosta.

*Sosiaali- ja terveysministeriön* näkemyksen mukaan neuvottelukunnan tehtäväkokonaisuus tukee arpajaislaissa säädettyjen tavoitteiden toteutumista. Neuvottelukunnan sille osoitetussa vaativassa tehtävässä onnistuminen edellyttää eri toimijoiden välisen yhteistyön onnistunutta koordinointia. Ministeriö toteaa, että neuvottelukunnan toiminnalle voi olla tarpeen asettaa painopisteitä. Jos edunsaajatahoja on edustettuna neuvottelukunnassa, tarkoituksenmukaisinta olisi kutsua mukaan rahapelihaittojen ehkäisytyössä konkreettisesti toimivia edunsaajia. Lausunnossa todetaan, että rahapelihaittojen ehkäisyn ja vähentämisen kokonaistehtävä kuuluu sosiaali- ja terveysministeriölle, joten sen rooli tulee olemaan keskeinen neuvottelukunnassa rahapelipolitiikan pääasiallisen tavoitteen seurannassa ja arvioinnissa.

*Poliisihallituksen* lausunnossa todetaan jäävän epäselväksi, mitä rahapelien toimeenpanon valvonnan arvioinnilla tarkoitetaan. Poliisihallitus toteaa olevansa itsenäinen ja riippumaton valvontaviranomainen, mikä tulee ottaa huomioon jatkossakin. Neuvottelukunnan tulisi olla eri osapuolten näkemyksiä tasapainottava elin, joka ottaisi erityisesti huomioon rahapelipoliittiset lähtökohdat. Yksinoikeusjärjestelmän oikeuttamisperusteiden kannalta tulee näin ollen tarkkaan harkinta, voiko edunsaajilla olla rooli neuvottelukunnassa. Poliisihallitus katsoo lisäksi, että asetuksessa ei tulisi säätää velvollisuudesta kuulla rahapeliyhtiön edustajia. Kuulemista tulisi voida harkita tapauskohtaisesti ottaen erityisesti huomioon, että kuulemisella ei enää ole vastaavaa rahapeliyhteisöjen näkemysten yhteensovittamista koskevaa tarkoitusta kuin aiemmin.

*Terveyden ja hyvinvoinnin laitos* (THL) pitää tärkeänä, että sosiaali- ja terveysministeriö johtaa, seuraa ja arvioi vastedeskin sen toimialueelle kuuluvaa rahapelihaittojen seurantaa ja tutkimusta sekä rahapelihaittojen ehkäisyn ja vähentämisen kehittämistä. THL näkee neuvottelukunnan tehtävät mittavina ja vaativina, joiden toimeenpano vaatii sekä asiantuntemusta että resursseja. THL toteaa, että rahapelitoiminnan tuotosta avustuksia saavien yhteisöjen näkökulma ja vaikuttamistarve rahapelikenttään on fiskaalinen. Edunsaajilla ei ole neuvottelukunnan tarkoituksen ja tehtävän mukaista roolia tai asiantuntemusta eikä heidän siksi tulisi kuulua neuvottelukuntaan sen jäsenenä, varajäsenenä tai asiantuntijana, vaikka heidän jäsenyyttään onkin hallituksen esityksessä (HE 132/12016 vp) pidetty mahdollisena. Mikäli edunsaajat halutaan mukaan neuvottelukuntaan, tulisi heillä olla selkeä rooli rahapelihaittojen ehkäisyssä tuottojen varmistamispyrkimysten sijaan. Lisäksi THL katsoo, että neuvottelukunnan yhteyteen tulisi perustaa joko työvaliokunnan täydennykseksi tai erillisenä sen lisäksi rahapelipolitiikan avainvirkamiehistä koostuva virkamiestyöryhmä.

*Suomen Sosialidemokraattinen Puolue r.p.* toteaa, että rahapelijärjestelmän tarkka seuranta ja arviointi on tärkeää. Sen toteuttaminen esitetyssä muodossaan on kannatettavaa. Puolue painottaa, että neuvottelukunnassa tulee olla laaja parlamentaarinen edustus.

*Vasemmistoliitto* pitää ehdotettua asetusluonnosta uudesta neuvottelukunnasta tarpeellisena ja tarkoituksenmukaisena.

*SOSTE Suomen sosiaali ja terveys ry:n* mukaan neuvottelukunnalla on tärkeä rooli rahapelaamiseen liittyvien haittojen tehokkaassa ehkäisemisessä sekä yksinoikeuteen perustuvan rahapelijärjestelmän ylläpitämisessä ja vahvistamisessa. Rahapelituottojen tavoittelun ja pelaamisesta aiheutuvien haittojen tasapainottamisen tulee tapahtua yhteiskunnan kokonaisedun kannalta optimaalisesti. Neuvottelukunnan tulisi säännöllisesti valmistella valtioneuvostolle näkemys rahapelipolitiikan kokonaisuudesta, jossa luodaan kokonaisvaltainen tahtotila tuottojen tavoittelun ja haittojen tasapainottamisesta. Tämän periaatepäätöksen tulee heijastua Veikkauksen käytännön toimintaan. SOSTE pitää erittäin hyvänä, että neuvottelukunnan kokoonpanoon kuuluu myös edunsaajien edustajia. Neuvottelukunnan suuri kokoonpano voi kuitenkin vähentää sen tehokkuutta. SOSTE katsoo, että päätoiminen sihteeri lisää neuvottelukunnan työn tehokkuutta ja vaikuttavuutta. SOSTE ehdottaa, että työvaliokuntaan nimettäisiin myös edunsaajien ja parlamentaarinen edustaja.

*Suomen Hippos ry* pitää erittäin tärkeänä, että neuvottelukunnan kokoonpano on laaja ja siinä on edustajat kaikista edunsaajaryhmistä niin opetus- ja kulttuuriministeriön, sosiaali- ja terveysministeriön kuin maa- ja metsätalousministeriön hallinnonaloilta.

*Veikkaus Oy* esittää, että yhtiötä edustava jäsen nimitettäisiin pysyväksi asiantuntijaksi sen sijaan, että neuvottelukunta ainoastaan kuulisi yhtiön edustajia tietyissä erityiskysymyksissä. Yhtiöllä ei ollut muuta huomautettavaa asetusluonnoksesta.